Alvefolket

Alvefolket (Elfquest) er en amerikansk tegneserie skapt av Wendy og Richard Pini. Elfquest (navnet betyr noe slikt som alvesøken) er en fantasy-fortelling om et samfunn av alver og tilsvarende vesener som kjemper for å overleve på en primitiv planet lik Jorda, men med to måner. Et antall relaterte verker i prosa har også blitt utgitt med denne settingen.
Elfquest har også vært utgitt på norsk. Fra 1985 til 1994 kom de første fortellingene (The Original Quest, OQ) i farger i A4-format på SEMIC/Nordisk Forlag. Fra 2005 til 2007 kom de samme fortellingene (pluss tre ekstra bind og noen ekstra fortellinger) i pocketformat, svart-hvitt, på Egmont Serieforlaget.

Ulveryttere

Ulverytterne har lenge levd side om side med ulver som er direkte beslektet med dem gjennom deres felles stamfar Timmorn, som var halvt alv – halvt ulv. De er de eneste av alvene som er dødelige. De har i mange århundrer vært i krig med menneskene, som til slutt driver stammen fra deres hjemsted i skogene. Under det som kan sies å være seriens hovedperson, Skarpegg, oppdager de hittil ukjente alvestammer som blir bundet sammen.

Solfolk

Solfolket holder til i Sorgenfri, en oase midt i ørkenen. De har i motsetning til Ulverytterne aldri vært truet av mennesker, og er derfor mye mer åpne og vennlige mot fremmede. De stammer opprinnelig fra alver som bodde i skogene før de ble drevet på flukt av mennesker og søkte tilflukt i oasen Sorgenfri.

Snøkrigerne

Snøkrigerne holder til i de kalde fjellene, der de sloss om tilværelsen med en gruppe troll. Denne stammen er opprinnelig fra en gruppe ulveryttere som ble splittet fra de andre, men det er ingen igjen med ulveblod.

Flyverfolket

Flyverfolket består stort sett av førstefødte av De Høye. De bodde til å begynne med i Den Forbudte Lunden, men trakk seg etter hvert tilbake til en stille tilværelse i Blåfjellet. Her kunne de bevare De Høyes kultur og levesett uten forstyrrelse og trusler fra verden utenfor. Flyverfolket er den eneste av stammene som fremdeles har evnen til å sveve slik De Høye kunne.

De Høye

En gruppe romvesner som måtte forlate sin hjemplanet på grunn av overbefolkning og mangel på ressurser. Bortsett fra seg selv, tok de med seg de eneste overlevende artene; de insektlignende skapningene bevarerne, og graveaper.

Troll

Etterkommere av graveapene som De Høye tok med seg fra sin hjemplanet. I løpet av de mange årene i verdensrommet ble de utsatt for stråling og utviklet høyere intelligens. De ble brukt som slaver på skipet og gjorde til slutt opprør, noe som resulterte i at romskipet strandet på en fremmed planet, i en fremmed tidsalder. De senere generasjonene bosatte seg under jorden og i fjellene. De styres av konger, og har en forkjærlighet for gull og andre rikdommer.

Bevarere

I likhet med graveapene ble også de små bevarerne påvirket av stråling, men utviklet ikke like høy intelligens og taleevne som trollene gjorde. Bevarerne er kjønnsløse og kan ikke formere seg.

Wavedancers

Alver som har bosatt seg ved, og under havet. Flere i stammen har magi til å forandre kroppen, så de kan leve under vann. De ble oppdaget av ulverytterne da Skarpeggs sønn, Sollugg, "gjenkjente" en kvinnelig wavedancer.